Nõukogu määrus (EÜ) nr 2801/95,

29. november 1995,

millega muudetakse määrust nr 79/65/EMÜ, millega luuakse Euroopa Majandusühenduse põllumajandustootjate tulusid ja majandustegevust käsitlevate raamatupidamisandmete kogumise võrk

EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 43,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades, et:

nõukogu 15. juuni 1965. aasta määruses nr 79/65/EMÜ, millega luuakse Euroopa Majandusühenduse põllumajandustootjate tulusid ja majandustegevust käsitlevate raamatupidamisandmete kogumise võrk, [2] sätestatakse teatavate liikmesriikide aruandvate tootjate arv vaatlusalas;

andmevõrgu vaatlusala peab hõlmama kõiki teatava majandusliku suurusega põllumajandustootjaid, olenemata ettevõtja mis tahes muudest tegevusaladest; kõnealune ala tuleks korrapäraselt üle vaadata, pidades silmas uusi põllumajandusettevõtete struktuuriuuringute andmeid;

aruandvad tootjad tuleb valida vaatlusala esindavate raamatupidamisandmete saamiseks ettenähtud valikukava raames sätestatud eeskirjade kohaselt; esindavate andmete saamiseks vajalik tootjate arv tuleks üle vaadata pärast viimaste vaatlusala andmete analüüsimist;

üksikasjalikud rakenduseeskirjad, eriti majandusliku suuruse künnis ja aruandvate tootjate arv piirkonna kohta kehtestatakse ühenduse komiteemenetluse raames; tehnilised kriteeriumid, näiteks vajalik andmete hulk, tuleks sätestada üksikasjalikes rakenduseeskirjades; ühtse lähenemisviisi tagamiseks tuleks aruandvate tootjate arv kindlaks määrata kõnealuse menetluse raames kõikide liikmesriikide puhul;

pärast Austria, Soome ja Rootsi ühinemist Euroopa Liiduga tuleks määruse nr 79/65/EMÜ lisasse lisada kõnealuste liikmesriikide piirkondade loetelu,

ON VASTU VÕTNUD KÄESOLEVA MÄÄRUSE:

Artikkel 1

1. Määruse nr 79/65/EMÜ artikkel 4 asendatakse järgmisega:

"Artikkel 4

1. Artikli 1 lõike 2 punktis a osutatud vaatlusalasse kuuluvad need põllumajandusettevõtted, mille majanduslik suurus on sama suur või suurem kui ühenduse liigituses määratletud künnis Euroopa suurusühikutes (ESÜ).

2. Põllumajandusettevõtet tunnustatakse aruandva tootjana, kui:

a) selle majanduslik suurus on sama suur või suurem kui vastavalt lõikele 1 kindlaksmääratav künnis;

b) selle eest hoolt kandev isik peab põllumajandusettevõtte raamatupidamisarvestust või on valmis ja võimeline pidama raamatupidamisarvestust ning on valmis tegema oma põllumajandusettevõtte raamatupidamisandmed kättesaadavaks komisjonile;

c) see on koos teiste ettevõtetega ja iga piirkonna tasandil vaatlusala esindav.

3. Aruandvate tootjate maksimumarv ühenduses on 80000.

4. Käesoleva artikli üksikasjalikud rakenduseeskirjad ja eriti ettevõtte majandusliku suuruse künnis ja aruandvate tootjate arv piirkonnas kehtestatakse artiklis 19 sätestatud korras."

2. Määruse nr 79/65/EMÜ lisasse lisatakse käesoleva määruse lisas esitatud tekst.

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 29. november 1995

Nõukogu nimel

eesistuja

L. Atienza Serna

[1] Arvamus on esitatud 17. novembril 1995 (Euroopa Ühenduste Teatajas seni avaldamata).

[2] EÜT 109, 23.6.1995, lk 1859/65. Määrust on viimati muudetud 1994. aasta ühinemisaktiga.

--------------------------------------------------

LISA

Austria | moodustab ühe piirkonna |

Soome | 1.Lõuna-Soome2.Sise-Soome3.Pohjanmaa4.Põhja-Soome |

Rootsi | 1.Lõuna- ja Kesk-Rootsi tasandikud2.Lõuna- ja Kesk-Rootsi metsaalad ning metsa- ja põllumajandusalad3.Põhja-Rootsi piirkonnad |

--------------------------------------------------